આપણા મનમાં દરેક યાદગીરી એની સાથે અમુક તસવીરો, સુગંધ અને અવાજ લઈને જોડાયેલી હોય છે. જેમ કે નેવુંના દાયકામાં મોટા થયેલા લોકોના મનમાં રવિવારની યાદ એટલે ઈ. સ. 1993માં દૂરદર્શન પર આવેલી ઍનિમેટેડ ટીવી-સિરીઝ ધ જંગલ બુકનું ટાઇટલ-સૉગ અને મોગલીની તેના દોસ્તારો સાથેની ઊછળકૂદ. આવી જ યાદ સાથે જોડાયેલી કોઈ ફિલ્મ-સિરિયલ વગેરેની રીમેક બને એટલે પહેલો ધ્રાસકો એ પડે કે આપણા મનના ખૂણે સંઘરાયેલી એ યાદગીરીનો ભાંગીને ભૂકો ન થઈ જાય. પરંતુ ‘આયર્નમૅન’ ફેમ ડિરેક્ટર જૉન ફેવરોને બે હાથે સલામ કરવી પડે કે જૂની યાદોને તેણે અફલાતૂન રીતે સજીવન કરી છે. આ ફિલ્મના પ્રેમમાં પડવું મુશ્કિલ હી નહીં નામુમકિન હૈ.